Tisztelt Hallgatók!

A koronavírus okozta rendkívüli helyzetre való tekintettel a diplomamunka (szakdolgozat, diplomadolgozat) beadásának rendje a jelen, 2019/20 félév 2. félévében megváltozik. A változások:

1. A dolgozat benyújtásának határideje 2020. május 4., 12 óra.

A határidő jogvesztő, azaz elmulasztása esetén a dolgozat benyújtására már csak a következő félében kerülhet sor.

1. A dolgozatok csak elektronikusan kerülnek benyújtásra és bírálatra.

A készítés és benyújtás menete:

Minden hallgató a témavezetőjével rendszeres online konzultáció mellett készítse el dolgozatát! Az elkészült dolgozat csak a témavezető jóváhagyását követően kerülhet online benyújtásra!

A diplomamunka készítésére, tartami és formai követelményeire a „DIPLOMAMUNKA (diplomadolgozat, szakdolgozat) tartalmi és formai követelményei, valamint készítésének, bírálatának, védésének rendje” szabályzatban foglaltakat kell továbbra is kötelezőnek tekinteni.

A dolgozat végén szereplő nyilatkozatot aláírással kell ellátni, amit két módon lehet megtenni:

- a nyilatkozatot kitöltve kinyomtatást követően írja alá, majd szkennelve vagy lefényképezve képként illessze be a dokumentumba, vagy ha nyomtatási lehetőség nem áll rendelkezésére, akkor

- kézzel írja le a nyilatkozat szövegét, majd szkennelve vagy lefényképezve képként illessze be a dokumentumba.

A teljes dolgozatot (borítólapok, tartalmi rész, nyilatkozat) egy pdf fájlban kell benyújtani, illetve feltölteni a Debreceni Egyetem e-learning rendszerébe (elearning.unideb.hu). Fontos, hogy a dolgozat ne pdf-titkosítással kerüljön feltöltésre! Ehhez az e-learning rendszerben ki kell választani a „Diplomamunka feltöltése” kurzust annál az intézetnél, ahol a munka készült, illetve amelynek neve a dolgozat belső borítóján szerepel. A kurzus jelentkezési kódot a konzulens adja meg a dolgozat feltöltésének engedélyezésekor. A feltöltésre kerülő fájl neve, ékezetek nélkül az alábbi legyen:

a hallgató szakja röviden - a hallgató neve-Neptun-kódja (például mezogazdasagibsc\_pelda\_elek\_123def.pdf). Az egyes szakok rövid megnevezése:

Alapképzés

* Élelmiszermérnöki: elemiszerbsc
* Kertészmérnöki: kerteszmernokbsc
* Mezőgazdasági mérnöki: mezogazdasagibsc
* Vadgazda mérnöki: vadgazdabsc
* Természetvédelmi mérnöki: termeszetvedelmibsc

Mesterképzés

* Agrármérnök: agrarmernokmsc
* Agrármérnöktanár: agrarmernoktanarmsc
* Állattenyésztő mérnöki: allattenyesztomsc
* Élelmiszerbiztonsági és -minőségi mérnöki: elelmiszermsc
* Kertészmérnöki: kerteszmernokimsc
* Környezetgazdálkodási agrármérnöki: kornyezetgazdalkodasimsc
* Mezőgazdasági vízgazdálkodási mérnöki: vizgazdalkodasimsc
* Növénytermesztő mérnöki: novenytermesztomsc
* Növényorvosi: novenyorvosimsc
* Természetvédelmi mérnöki: termeszetvedelmimsc

Szakirányú továbbképzés

* Növényvédelmi szakmérnök: novenyvedelmiszt
* Precíziós mezőgazdasági szakmérnöki: preciziosszt
* Természetpedagógia: termeszetpedagogiaszt

A dolgozat az „Állomány feltöltése” pontban tölthető fel. Fontos: a dolgozat e-learning rendszerbe való feltöltése nem váltja ki a Debreceni Egyetem elektronikus archívumába (DEA) feltöltést, azt a benyújtástól függetlenül el kell majd a hallgatónak végeznie és az igazolást kikérnie!

A dolgozatok benyújtására az e-learning rendszer 2020. május 4., 12:00 óráig ad lehetőséget. Addig a hallgató módosíthatja a feltöltött fájlt, de a határidőre már mindenképpen a végleges változat legyen feltöltve. A határidő után a feltöltött fájl semmilyen módosítására nincs lehetőség.

A beérkezett dolgozatok bírálata az e-learning rendszerben lesz elérhető legkésőbb május 15-ig.